ททท. ยืนยัน เราเที่ยวด้วยกัน ปรับราคาห้องพักขึ้นไม่ได้ พร้อมเร่งหน่วยงานที่เกี่ยวข้องตรวจสอบทันที
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า กรณีการที่มีนักท่องเที่ยวชาวไทยได้แจ้งว่า โรงแรมแห่งหนึ่งในภาคตะวันออกปรับราคาห้องพักขึ้น เมื่อเทียบกับช่วงก่อนมีเราเที่ยวด้วยกัน เฟส 5 เพื่อรับรายได้ทั้งจากลูกค้าและส่วนสมทบ ร้อยละ40 จากภาครัฐนั้น ขณะนี้ได้สั่งการให้สำนักงานททท. ภาคตะวันออก สำรวจและตรวจสอบโรงแรมในภาพรวมแล้วอย่างไรก็ตาม เนื่องจากไม่ได้มีการกล่าวอ้างชื่อโรงแรมหรือร้องเรียนให้ตรวจสอบโดยตรง ททท.จึงไม่สามารถเข้าไปตรวจสอบในโรงแรมที่ถูกอ้างถึงได้แบบตรงจุด เบื้องต้นยืนยันว่า เงื่อนไขในการเข้าร่วมโครงการเราเที่ยวด้วยกันมีการกำหนดราคาห้องพักเฉลี่ยไว้อยู่แล้ว ไม่สามารถปรับขึ้นได้แบบไม่สมเหตุสมผลแน่นอน โดยเฉพาะราคาที่กำหนดไว้ให้เป็นราคาเดิมในช่วงการระบาดโควิด-19 ซึ่งอยู่ในระดับไม่สูงมากอยู่แล้ว